سعيدة المنبهي (مراكش، شتنبر 1952 - الدار لبيضا، 11 دجنبر 1977) كانت شاعرة ومناضلة ماركسية مغريبية، ماتت من بعد 36 يوم د لإضراب على لماكلة فلحبس، وكانت هي أول مرأة مغريبية اللي ماتت مورا إضراب على الطعام فإطار النضال. تولدات سعيدة المنبهي ف مراكش ف 1952, وكبرات فيها. خدات لباك ديالها ف 1971 ف تانوية أبو العباس السبتي ومن بعد مشات ل كلية لآداب فالرباط باش تكمًل قرايتها. خدات الإجازة ف لينݣليزية ومن بعد دخلات لمركز التربية والتكوين حتا ولاًت أستاذة ديال لفرانساوية فلإعدادي. دخلات للنضال وقت قرايتها وكانت عضو نشيط فالاتحاد الوطني لطلبة المغرب, وموراها دخلات للحركة ديال إلى الأمام، اللي كانت حركة ماركسية لينينة. نهار 16 يناير 1976، غادي اتًخطف هي و 3 دلمناضلات آخرات, وغادي يتعدًبو 3 شهور فلمعتقل السري ديال درب مولاي الشريف فالدار لبيضا. من مورا داكشي غادي يتحكم عليها هي واللي معاها فلمجموعة ب 5 سنين لكل واحد. ف 8 نونبر 1977، غادي تبدا هي والرفاق ديالها إضراب لامحدود على الطعام باش تعتارف بيهم الدولة كمعتقلين سياسيين وباش يقادًولهم ليهم لحالة اللي كانو عايشين فيها. مورا 34 نهار د لإضراب، غادي تسخف سعيدة و آتمشي للصبيطار حتا غادي تتوفًا تمًا نهار 11 دجنبر 1977.